32010R0822
L 246/18
SLUŽBENI LIST EUROPSKE UNIJE
17.09.2010.
UREDBA KOMISIJE (EU) br. 822/2010
od 17. rujna 2010.
o izmjeni Uredbe (EZ) br. 198/2006 o provedbi Uredbe (EZ) br. 1552/2005 Europskog parlamenta i Vijeća o statistici koja se odnosi na strukovno osposobljavanje u poduzećima u pogledu podataka koji se prikupljaju, te zahtjeva u vezi s uzorkovanjem, točnošću i kakvoćom
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1552/2005 Europskog parlamenta i Vijeća od 7. rujna 2005. o statistici koja se odnosi na strukovno osposobljavanje u poduzećima (1), a posebno njezin članak 7. stavak 3., članak 8. stavak 2., i članak 9. stavak 4.,
budući da:
(1)
Uredbom (EZ) br. 1552/2005 uspostavlja se zajednički okvir za izradu europske statistike o strukovnom osposobljavanje u poduzećima.
(2)
U Uredbi Komisije (EZ) br. 198/2006 od 3. veljače 2006. o provedbi Uredbe (EZ) br. 1552/2005 Europskog parlamenta i Vijeća o statistici koja se odnosi na strukovno osposobljavanje u poduzećima (2) navedeni su određeni podaci koji se trebaju prikupljati o poduzećima u kojima se provodi i u kojima se ne provodi strukovno osposobljavanje te o različitim oblicima strukovnog osposobljavanja, zahtjevi u vezi s uzorkovanjem i točnošću, zahtjevi u vezi s kakvoćom podataka koji se trebaju prikupljati i struktura izvješća o kakvoći.
(3)
Nakon stupanja na snagu Uredbe (EZ) br. 1893/2006 Europskog parlamenta i Vijeća od 20. prosinca 2006. o uspostavi statističke klasifikacije ekonomskih djelatnosti NACE Revision 2 (3) trebali bi se donijeti detaljni razredi NACE Rev. 2 i razredi veličina u koje se mogu razvrstati rezultati.
(4)
Komisija bi trebala definirati određene podatke koji se trebaju prikupljati o poduzećima u kojima se provodi i u kojima se ne provodi strukovno osposobljavanje te o različitim oblicima strukovnog osposobljavanja.
(5)
Trebalo bi donijeti provedbene mjere u vezi sa zahtjevima za kakvoću podataka koji se trebaju prikupljati i prenositi za europsku statistiku o strukovnom osposobljavanju u poduzećima, strukturu izvješća o kakvoći i sve mjere potrebne za ocjenjivanje i poboljšanje kakvoće podataka.
(6)
U Uredbi (EZ) br. 452/2008 Europskog parlamenta i Vijeća od 23. travnja 2008. o izradi i razvoju statistike o obrazovanju i cjeloživotnom učenju (4) definiran je novi statistički instrument za sudjelovanje odraslih u cjeloživotnom učenju.
(7)
S obzirom na podatke koji trebaju postati dostupni na temelju Uredbe (EZ) br. 452/2008 kao i potrebu za poboljšanjem kakvoće rezultata o strukovnom osposobljavanju u poduzećima i smanjenjem statističkog opterećenja poduzeća, primjereno je izmijeniti zahtjeve u vezi sa sustavom kodifikacije, uzorkovanjem, točnošću i kakvoćom.
(8)
Uredbu (EZ) br. 198/2006 trebalo bi stoga na odgovarajući način izmijeniti.
(9)
Mjere predviđene ovom Uredbom u skladu su s mišljenjem Odbora za europski statistički sustav,
DONIJELA JE OVU UREDBU:
Članak 1.
Prilozi I., II., III. i V. Uredbi (EZ) br. 198/2006 zamjenjuju se tekstom navedenim u Prilogu ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 17. rujna 2010.